ভারতসেরা! বেঙ্গালুরুকে হারিয়ে চ্যাম্পিয়ন মোহনবাগান

কলকাতা: মরসুমের একেবারে শুরুর দিকে বেঙ্গালুরুর মাঠে ৩-০ হার হজম করে এসেছিল মোহনবাগান সুপার জায়ান্ট। তার এমন মধুর প্রতিশোধের চিত্রনাট্য এর থেকে ভালো হতে পারত না। বেঙ্গালুরু এফসিকে ২-১ হারিয়ে আইএসএল কাপ চ্যাম্পিয়ন হল সবুজ-মেরুন। আগের মরসুমে যা অধরা ছিল, তাই কেড়ে নিল হোসে মোলিনার দল।

হ্যাঁ, কেড়ে নিল বলাটাই সঙ্গত। কারণ যুবভারতী ক্রীড়াঙ্গনের প্রায় ৬০,০০০ দর্শকের সামনে খেলাটা বেঙ্গালুরুই খেলছিল। প্রথমার্ধে বাগান কয়েকটা সুযোগ তৈরি করলেও ভালো খেলছিল সুনীল ছেত্রীর দলই। আলবার্তো নোগেরা, রায়ান উইলিয়ামসরা দাপট দেখাচ্ছিলেন, শুধু গোলটাই আসছিল না।

আরও পড়ুন: নাইটহুড খেতাব পাচ্ছেন জেমস অ্যান্ডারসন

গোল এল অদ্ভুতভাবে। উইলিয়ামসের ক্রস ক্লিয়ার করতে গিয়ে আত্মঘাতী গোল করে বসলেন বাগানের নির্ভর‍যোগ্য ডিফেন্ডার আলবার্তো রদ্রিগেজ। ম্যাচের তখন ৪৯ মিনিট, গোটা যুবভারতী চুপ। গত মরসুমের মতো আবার কাপ হাতছাড়া হবে কি না সেই আশঙ্কা দানা বাঁধছে সল্টলেকের আকাশে। কিন্তু আন্তনিও লোপেজ হাবাস যা পারেননি, হোসে মোলিনা তাই করে দেখালেন।

The #Mariners feeling EVERY BIT of that ? win! ?#MBSGBFC #ISL #LetsFootball #ISLFinal #ISLPlayoffs #MBSG | @JioHotstar @StarSportsIndia @mohunbagansg pic.twitter.com/65IxFXY8Ua

— Indian Super League (@IndSuperLeague) April 12, 2025

দুটো পরিবর্তন করলেন বাগান কোচ, লিস্টন কোলাসোর জায়গায় নামালেন আশিক কুরুনিয়ানকে, আর অনিরুদ্ধ থাপাকে তুলে নামালেন সাহাল আবদুল সামাদকে। খেলা ঘুরল, ম্যাচে দখল বাড়ল মেরিনারদের। দুর্ভাগ্যের জেরে যেমন পিছিয়ে পড়েছিল তারা, সমতা ফেরাতে সেই ভাগ্যই সাহায্য করল। জেসন কামিংসের পাসে পা চালিয়েছিলেন জেমি ম্যাকলারেন, বল চিংলেনসানার হাতে লাগল। পেনাল্টি থেকে গোল করলেন কামিংস।

ম্যাকলারেন সহজ হেডার বাইরে না মারলে হয়তো ৯০ মিনিটেই খেলা শেষ হত। সেই পাপস্খালন তিনি করলেন অতিরিক্ত সময়ের প্রথমার্ধে। গ্রেগ স্টুয়ার্টের পাস ঠিক করে ক্লিয়ার করতে পারেননি সেই চিংলেনসানা। খাঁটি স্ট্রাইকারের মতো বল দখল করে গুরপ্রীত সিংয়ের পায়ের তলা দিয়ে জয়সূচক গোল করলেন ম্যাকলারেন। সঙ্গে সঙ্গে যুবভারতীর গ্যালারিতে শুরু হল সবুজ আবির খেলা। মোহনবাগান আবার ভারতসেরা।